Igric György
Igric György (Eger, 1954. június 18. –) karnagy, megszűnéséig a Filharmónia Budapest és Felső-Dunántúl Kht. igazgatója, a Filharmónia Magyarország Nonprofit Kft. főtanácsadója, a bécsi Zeneművészeti Főiskola budapesti kihelyezett tagozatának óraadó tanára.

Életútja 
Igric György 1954. június 18-án született Egerben. Zenei tagozatú általános iskolába járt, zenei tanulmányait szülővárosában kezdte trombita és zongora szakon. 1972 és 1977 között a budapesti Liszt Ferenc Zeneművészeti Főiskola (mai nevén Liszt Ferenc Zeneművészeti Egyetem) hallgatója karvezetés és középiskolai énektanár szakon. 1973-tól 1998-ig különböző kórusok karnagya.

1977. augusztus 1-től az Országos Filharmónia (1990-től Nemzeti Filharmónia) műsorszerkesztő munkatársa. 1987-től különböző vezető beosztásokat tölt be (csoportvezető, régióvezető, hangversenyiroda vezető), 1991-től a budapesti hangversenyek szervezésének irányítója.
A Nemzeti Filharmónia megszűnésekor 1998-ban kollégái biztatására megpályázza az akkor alakuló Filharmónia Budapest Közhasznú Társaság igazgatói pozícióját.
A minisztérium szakmai zsűrit kért fel a pályázatok elbírálására, a zsűri tagjai voltak Aradi Csabáné, Csengery Adrienne, Gyimesi László (zongorista), Hollós Máté, Malina János, Popa Péter, Victor Máté, valamint a művelődési tárca részéről Gerendai Ágnes és Koncz Erika (a minisztérium képviselői végül nem szavaztak).
Bár a minisztérium a két jelentkező közül a másik pályázót (Tóth Antalt, a Ferencvárosi Ünnepi Játékok szervezőjét) támogatta, de a szakma kiállt Igric György mellett: Antal Mátyás karnagy, Jandó Jenő zongoraművész, Komlós Katalin zenetörténész, Kovács János karmester, Kovács Sándor zenetörténész, Szabadi Vilmos hegedűművész is ajánló levelet írtak a minisztériumnak.
A bizottság megfogalmazásában Tóth a nagyobb kockázattal járó, gyökeres változtatást, míg Igric a hagyományokra építő, értékmentő, „konzervatívabb” megoldást képviselte. Igric pályázata győzött, 2013-ig, a Filharmónia Budapest és Felső-Dunántúl Kht. megszűnéséig igazgatója volt a társaságnak.

2013-tól 2017-ig a Filharmónia Magyarország Nonprofit Kft. főtanácsadója volt. 

2013-tól 2017-ig a bécsi Zeneművészeti Főiskola budapesti kihelyezett tagozatának, a Vienna Konservatorium Budapest-nek volt zenetörténet tanára.

2017. április 1-től a Magyar Rádió Művészeti Együtteseinek művészeti vezetője.

Tagságai 
 1985-től 1986-ig a Kórusok Országos Tanácsának főmunkatársa
 2002-től 2011-ig a Magyar Művészeti Fesztiválok Szövetségének elnökségi tagja
 2010 óta a Zeneművészeti Bizottságnak (az emberi erőforrások minisztere tanácsadó testületének) a tagja

Kitüntetései 
 Artisjus-díj – a kortárs zeneművek terjesztéséért (1999, 2006, 2009, 2011)
 Magyar Köztársasági Ezüst Érdemkereszt (2008)
 A Francia Köztársaság Művészeti és Irodalmi Rendje tiszti fokozat – Officier dans l'Ordre des Arts et Lettres (2008)
 Bánffy Miklós-díj (2010)

Jegyzetek

Források

További információk 
 

Magyar karnagyok
1954-ben született személyek
Élő személyek
Artisjus-díjasok